CLXXIX.  Monasterio S. Remigii Remensi matricem S. Martini ecclesiam cum dimidia villae S. Remigii parte et monasterio Montis Majoris alteram villae partem cum capella S. Mariae addicit.  (Anno 1122, Maii 16)[MABILL.,  Annal. Bened.,  VI, 644.
CALIXTUS episcopus, servus servorum Dei, dilectis in Christo filiis ODONI abbati monasterii Sancti Remigii et ejus fratribus salutem et apostolicam benedictionem.
Quae judicii veritate discussa sunt, inconvulsa debent stabilitate servari. Super ecclesia siquidem Sancti Martini de villa Sancti Remigii inter vos et Montis Majoris monasterium querimonia longo jam tempore agitata est, de qua domni quidem praedecessores nostri sanctae memoriae, Paschalis et Gelasius, apostolicae sedis pontifices, juxta bonae memoriae Arberti Avenionensis episcopi eoncessiones, definitionis sententiam ediderunt. Caeterum Montis Majoris monachis renitentibus, et obedire omnino nolentibus, post multas dilationum fugas, a nobis quoque de restitutione litterae missae sunt. Postremo utriusque monasterii labores et dispendia paternae pietatis oculo intuentes, post aliquantum temporis alia rursum scripta direximus, ad agendam causam utrique parti terminum praefigentes. Et vos quidem parati atque muniti statuto termino accessistis; abbas vero Montis Majoris absens fuit, neque pro se vel pro toto negotio, nisi quemdam Rodulfum clericum, delegavit. Causa igitur in nostra et fratrum nostrorum praesentia diligenter discussa, et diligentius indagata, communi consilio definitum est, praedictorum Patrum decisionem et episcopi concessionem debere inconvulsam illibatamque servari: ut videlicet matrix Sancti Martini ecclesia de villa Sancti Remigii, cum medietate ipsius villae, sub Beati Remigii monasterii jurisdictione ac proprietate perpetuo maneat: reliquae vero medietatis proprietatem cum capella Sanctae Mariae, Montis Majoris monasterium quietam illibatamque obtineat: ita tamen, ut parochialia omnia de tota omnino villa eidem matrici ecclesiae conferantur. Si vero mulieres a partu surgentes ad eamdem capellam pro beatae Dei Genitricis semper virginis Mariae devotione convenerint, sua ibi persolvere vota concedimus. Hanc itaque definitionis sententiam nos auctoritate apostolica confirmamus, et inconcussam omnino atque inviolabilem decernimus conservari, Montis Majoris abbati et fratribus perpetuum in causa hac silentium imponentes. Si quis autem definitionis hujus tenore cognito, temere, quod absit! contraire tentaverit, nisi secundo tertiove commonitus satisfecerit, officii sui periculo et ecclesiasticae severitatis ultioni subjaceat. Ego Calixtus catholicae Ecclesiae episcopus laudans subs. Ego Cono Praenestinus episcopus interfui judicio et subs. Ego Lambertus Ostiensis episcopus subs. Ego Vitalis Albanus episcopus subs. Ego Clunzo Tusculanus episcopus interfui judicio et subs. Ego Gregorius Terracinensis episcopus interfui et subs. Ego Rainerus Ariminensis episcopus interfui et subs. Ego Gregorius Sancti Angeli diaconus cardinalis subs. Ego Jacintus subdiaconus prior subs. Ego Romanus S. R. E. subdiaconus subs. Ego Hugo sacrae basilicae subdiaconus subs. Ego GG. presbyter cardinalis tit. Lucinae judex datus interfui et subs. Ego Petrus presbyter cardinalis tit. Calixti judex datus interfui et subs. Ego Saxo tit. Sancti Stephani presbyter cardinalis subs. Ego Joannes tit. Sancti Grisogoni presbyter cardinalis subs. Ego Odaldus presbyter cardinalis tit. Sanctae Balbinae interfui et subs. Datum Laterani per manum Grisogoni S. R. E. diaconi cardinalis ac bibliothecarii, XVII Kal. Junii, indictione XV, Incarnationis Dominicae anno 1123, pontificatus autem domni Calixti II papae anno IV.